ئاردا گولەر

**ئاردا گولەر** (لەدایکبووی ٢٥ی شوباتی ٢٠٠٥) یاریزانێکی پیشەگەری تورکییە کە لە ڕۆڵی ناوەڕاستکار یاری بۆ یانەی لا لیگای ڕیال مەدرید و هەڵبژاردەی تۆپی پێی تورکیا دەکات.

## کاروانی تۆپی پێ

### دەستپێک
لە ٢٠١٤، گولەر کاروانی لاوی لە یانەی گێنچلەربیرلی بەسەربرد کە دەکەوێتە ئەنقەرە. لە ٢٠١٩، گولەر پەیوەندی بە یانەی لاوانی فەنەرباغچەوە کرد.

### فەنەرباغچە
لە ١٣ی شوباتی ٢٠٢١، گولەر گرێبەستێکی دوو ساڵ و نیوی لەگەڵ فەنەرباغچە واژۆکرد. ئەو لەو کاتە بە یەکێک لە باشترین یاریزانە لاوەکان دەناسرا.

### وەرزی ٢٠٢١-٢٢
گولەر یەکەم یاریی پیشەگەری وەک یاریزانی یەدەگ هاتە نێو یاریگا لە بەرامبەر یانەی فینلەندی هێلسینکی لە قۆناغی گەیشتن بە خوولی ئەوڕووپای ٢٠٢١-٢٢. یارییەکە لە یاریگای شوکرو ساراکۆگڵو بەڕێوەچوو و بە ئەنجامی ١-٠ بۆ فەنەرباغچە کۆتاییهات. سێ ڕۆژ دواتر، گولەر بەشداری لە خوولی سوپەری تورکیا کرد. یارییەکە بە یەک گۆڵ کۆتاییهات لە خوولەکی ٨٩ی یارییەکە، گولەر ئەسیستی گۆڵەکەی کرد کە لەلایەن میها زاج تۆمارکرا.

گولەر لە وەرزی ٢٠٢١-٢٢ کاتی زیاتری پێبەخشرا بۆ یاریکردن. لە ئازاری ٢٠٢٢، گولەر بووە لاوترین یاریزانی فەنەرباغچە کە گۆڵ لە یارییەکی خوولی ناوخۆی تورکیادا تۆماربکات. گولەر سێ هەفتە بەر لە یارییەکە بووبوو بە ١٧ ساڵ. تاوەکوو ئایاری ٢٠٢٢، گولەر توانی لە تێکڕای ٢٥٥ خوولەکدا ٣ گۆڵ و ٣ ئەسیست تۆماربکات. لەگەڵ ئەو دەستپێکە تۆکمەیەی گولەر لە سەرەتای کاروانی تۆپی پێیدا، ئەو توانی سەرنجی گەلێک لە یانە ئەوڕووپییەکان بۆ خۆی ڕابکێشێت، لەوانە: ئارسناڵ، لیڤەرپوول، بایەرن میونشن، بۆروسیا دۆرتموند، بارسێلۆنا، و پاریس سان جێرمان. لە ١٧ی ئازاری ٢٠٢٢، یانەی فەنەرباغچە ڕایانگەیاند کە گرێبەستێکی سێ ساڵەیان لەگەڵ گولەر واژۆکردبوو.

### وەرزی ٢٠٢٢-٢٣
لە دەستپێکی وەرزی ٢٠٢٢-٢٣، دوای بەجێهێشتنی مەسعوود ئۆزیل، گولەر ژمارە ١٠ی وەرگرت. ژمارەکە مانایەکی تایبەتی هەیە لە نێو هەوادارانی فەنەرباغچە، چونکە بەشێک لە ئەفسانەکانی یانەکە ژمارەکەیان پۆشیوە، وەک لە ئالێکس دی سۆزا و جەی-جەی ئۆکۆچا دەبینرا. گولەر یەکەم یاری وەرزەکەی بەرامبەر یانەی قاسم پاشا بوو، توانی دوو گۆڵ لە تەنها ٢١ خوولەکدا تۆماربکات. لە ٣ی تشرینی دووەمی ٢٠٢٢، لە یارییەک بەرامبەر دینامۆ کیڤ لە قۆناغی کۆمەڵەکانی یۆرۆپالیگ، گولەر یەکەم گۆڵی خۆی لە خوولێکی ئەوڕووپی تۆمارکرد، و توانی ئەسیستێکی کرد. یارییەکە بە ئەنجامی ٢-٠ کۆتاییهات.

لە ١١ی حوزەیرانی ٢٠٢٣، لە یاریی کۆتایی جامی تورکیا بەرامبەر ئەستەمبۆڵ باشەکشێهیر، گولەر خەڵاتی پیاوی یارییەکەی پێدرا و یارییەکە بە بردنەوەی فەنەرباغچە بە ئەنجامی ٢-٠ کۆتاییهات.

لە ٦ی تەممووز، گولەر لە ئینستاگرام ڕۆیشتنی خۆی لە یانەی فەنەرباغچە ڕاگەیاند.

### ڕیال مەدرید
لە ٦ی تەممووزی ٢٠٢٣، ڕیال مەدرید گرێبەستێکی ٦ ساڵەیان لەگەڵ گولەر واژۆکرد، گرێبەستەکە تاوەکوو حوزەیرانی ٢٠٢٩ دەخایەنێت. ڕیال مەدرید بە بڕە پارەی ٢٠ ملیۆن یۆرۆ یاریزانەکەی کڕی، ئەو بڕە پارەیە ٢.٥ ملیۆن زیاتر بوو لە پێویست بۆ کڕینی گولەر. گولەر داوای لە ڕیال مەدرید کردبوو کە بڕە پارەیێکی زیاتر ببەخشن، وەک ڕەخساندنی یارمەتی بێت بۆ یانە کۆنەکەی.

لە درەنگانی ٢٠٢٣، دوای زنجیرەیەک لە پێکان، گولەر یەکەم یاری لەگەڵ ڕیال مەدرید لە بەرامبەر یانەی ئاراندینا لە جامی شای ئیسپانیادا ئەنجامدا، و بەشداری لە بردنەوەیە ٣-١ەکە کرد.

لە ١٤ی کانوونی دووەمی ٢٠٢٤، گولەر یەکەم جامی لەگەڵ ڕیال مەدرید بردەوە کە ئەویش جامی سووپەری ئیسپانیا بوو، یارییەکە بە ئەنجامی ٤-١ لە بەرژەوەندی ڕیال مەدرید لەسەر بارسێلۆناوە کۆتاهات.

گولەر یەکەم یاری خۆی لە لا لیگادا لە ٢٧ی کانوونی دووەمی ٢٠٢٤دا کرد، یارییەکە لە دژی لاس پالماس بوو. گولەر وەک یاریزانی یەدەگ هاتە نێو یارییەکە و شوێنی ڕۆدریگۆی گرتەوە.

لە ١٠ی ئازاری ٢٠٢٤، لە بردنەوەیەکی ٤-٠ بەرامبەر سێڵتاڤیگۆ، گولەر یەکەم گۆڵی خۆی بۆ یانەکە تۆمارکرد، لە چوارەمین خوولەکی زیادکراودا، ٥ خوولەک دوای هاتنی بۆ ناو یارییەکە. لە ٢٦ی نیسانی ٢٠٢٤، گولەر بۆ یەکەم جار خۆی لە تیپی سەرەکی ڕیال دۆزییەوە، لە یاری دژ بە ڕیال سۆسیداد لە یاریگای ئەنویتا، و توانییان بە ئەنجامی ١-٠ یارییەکە ببەنەوە.

## کاروانی نێودەوڵەتی
گولەر لە هەڵبژاردەی تۆپی پێی تورکیای ژێر تەمەن ٢١ ساڵان کردووە. لە ١٩ی تشرینی دووەمی ٢٠٢٢، گولەر یەکەم یاری بۆ هەڵبژاردەی پلەی باڵای تورکیا ئەنجامدا. یاریێکی دۆستانە بوو بەرامبەر کۆماری چیک و تورکیا ٢-١ بردیانەوە. لە ١٩ی حوزەیرانی ٢٠٢٣، گولەر یەکەم گۆڵی خۆی بۆ تورکیا تۆمارکرد، لە یاری گەیشتن بە یۆرۆی ٢٠٢٤ بەرامبەر وێڵز.

## شێوازی یاریکردن و ناوبانگ
گولەر یاریزانێکی چەپەیە و وەک ناوەڕاستکار یاریدەکات و دەتوانێت لە باڵی ڕاستیش یاری بکات. قاچی چەپی بەکاردێنێت بۆ شووتکردن و پاسدان. بە گوێرەی ماڵپەڕی هوسکۆرد بێت، گولەر یاریزانێکی لێهاتووە و لە لێدانی ڕاستەوخۆ و گۆشەدا توانایەکی بەرزی هەیە، هاوکات گولەر لە ڕاگەیاندنەکانی تورکیا بە "مێسیی تورکی" ناسراوە. ئالێکس دی سۆزای کاپتن و ئەفسانەی فەنەرباغچە یاریزانێکی ئیلهامبەخش بووە بۆ گولەر. گولەر جگە لە ڕۆڵی ناوەڕاست، کاریگەری زۆری لێدەبینرێت لە بەرگریدا.

گولەر لە تورکیا ناوبانگێکی زۆری دەرکردووە بەهۆی ئەو چەند ساڵەی کە لەگەڵ فەنەرباغچە بەسەریبردبوو. ئەو بووەتە یاریزانێکی نموونەیی لە ناو منداڵاندا.

## ئامارەکان

### یانە

### نێودەوڵەتی

:

## خەڵاتەکان
**فەنەرباغچە**

* جامی تورکیا: ٢٠٢٢-٢٣

**ڕیال مەدرید**

* لا لیگا: ٢٠٢٣-٢٤
* جامی شای ئیسپانیا: ٢٠٢٣-٢٤
* خولی یانە پاڵەوانەکانی ئەورووپا: ٢٠٢٣-٢٤
* جامی سووپەری ئەورووپا: ٢٠٢٤

## سەرچاوەکان

پۆل:لەدایکبووانی ٢٠٠٥
پۆل:زیندووان
پۆل:یاریزانانی یانەی ڕیال مەدرید
پۆل:یاریزانانی لا لیگا
پۆل:یاریزانانی براوەی خولی پاڵەوانەکانی ئەورووپا
پۆل:یاریزانانی جامی نەتەوەکانی ئەورووپای ٢٠٢٤